Predkladacia správa


Návrh vyhlášky Ministerstva zdravotníctva Slovenskej republiky o podrobnostiach o ochrane zdravia pred psychickou pracovnou záťažou (ďalej len „návrh vyhlášky“) predkladá Ministerstvo zdravotníctva Slovenskej republiky ako iniciatívny materiál v súvislosti s plnením bodu C.45. uznesenia vlády Slovenskej republiky č. 79 z 2. februára 2022 k návrhu zákona, ktorým sa ukladá ministrovi zdravotníctva predložiť do legislatívneho procesu návrh novely vyhlášky Ministerstva zdravotníctva Slovenskej republiky č. 542/2007 Z. z. o podrobnostiach o ochrane zdravia pred fyzickou záťažou pri práci, psychickou pracovnou záťažou a senzorickou záťažou pri práci s cieľom aktualizácie postupu posudzovania fyzickej záťaže pri práci. V súčasnosti je problematika psychickej pracovnej záťaže upravená vyhláškou Ministerstva zdravotníctva Slovenskej republiky č. 542/2007 Z. z. 

Vyhláška Ministerstva zdravotníctva Slovenskej republiky č. 542/2007 Z. z. je vykonávacím predpisom zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“), ktorý bol novelizovaný zákonom č. 165/2026 Z. z. obsahuje splnomocňovacie ustanovenie na nový všeobecne záväzný právny predpis o podrobnostiach o ochrane zdravia pred psychickou pracovnou záťažou. 

 	Pôvodná vyhláška Ministerstva zdravotníctva Slovenskej republiky č. 542/2007 Z. z. sa nahrádza dvomi samostatnými vyhláškami, a to o podrobnostiach o ochrane zdravia pred fyzickou záťažou pri práci a o podrobnostiach o ochrane zdravia pred psychickou pracovnou záťažou. Rozdelenie problematiky súvisiacej s povinnosťami zamestnávateľa v oblasti ochrany zdravia pri práci pri záťaži týmito faktormi do dvoch vykonávacích predpisov je z dôvodu lepšej prehľadnosti pri ich plnení zamestnávateľmi v aplikačnej praxi. 

Cieľom predloženého návrhu vyhlášky je precizovať požiadavky na hodnotenie psychickej pracovnej záťaže prostredníctvom charakteristík práce a pracovného prostredia, ktorými sú intenzita práce a časový tlak, vnútené pracovné tempo, monotónnosť práce, hluk alebo iné vplyvy narúšajúce sústredenie, sociálne interakcie, hmotná a organizačná zodpovednosť, riziko ohrozenia života a zdravia vlastného alebo iných osôb, práca na zmeny, práca nadčas, nočná práca, neštandardné pracovné prostredie, fyzická nepohoda a iné zdroje záťaže, napríklad zvýšená senzorická záťaž. Návrh vyhlášky obsahuje minimálne kritérium na určenie zvýšenej psychickej pracovnej záťaže. 

Posúdenie zdravotného rizika z psychickej pracovnej záťaže skupín zamestnancov podľa práce alebo profesie v tých istých pracovných podmienkach zabezpečuje zamestnávateľ v spolupráci s pracovnou zdravotnou službou, ktorá vypracuje hodnotenie psychickej pracovnej záťaže a posudok o riziku s kategorizáciou prác z hľadiska zdravotného rizika. Požiadavky na hodnotenie psychickej pracovnej záťaže sú uvedené v prílohe k návrhu vyhlášky. 

Súčasťou hodnotenia psychickej pracovnej záťaže je aj zvýšená senzorická záťaž, ak sa na pracovisku alebo pri práci vyskytuje. 

Na zabezpečenie ochrany zdravia zamestnancov pri práci návrh vyhlášky obsahuje technické, organizačné a iné opatrenia, ktoré je povinný zabezpečiť zamestnávateľ  na predchádzanie zvýšenej psychickej pracovnej záťaži.

Oproti platnej právnej úprave sa v návrhu vyhlášky nemenia základné obsahové princípy hodnotenia psychickej pracovnej záťaže; požiadavky na hodnotenie psychickej pracovnej záťaže sú precizované a jednoznačné. Vypúšťajú sa ustanovenia, ktoré sa v aplikačnej praxi nepoužívali, lebo neboli priamou súčasťou psychickej pracovnej záťaže ako faktora práce a pracovného prostredia, napríklad subjektívne hodnotenie záťaže. 

Navrhovaná účinnosť vyhlášky je od 1. októbra 2026.

Nie je dôvod nesprístupňovania návrhu vyhlášky.

Návrh vyhlášky nie je predmetom vnútrokomunitárneho pripomienkového konania.

Návrh vyhlášky je v súlade s Európskou chartou miestnej samosprávy.

